Published on :
ডিজিটেল সংবাদ,কলিয়াবৰঃ জীৱনৰ ৰহস্যঘন ৭৫ টা গ্ৰীষ্ম অতিক্ৰম কৰিলে ৰহস্য সাহিত্যিক ৰঞ্জু হাজৰিকাই। বহুৰূপীৰ পৰা বিচ্ছুৰীত প্ৰেমৰ বৰ্ণালীলৈকে ৭৫০ খনৰো অধিক গ্ৰন্থৰ ৰচনাৰে বিৰামহীন বৰ্ণিল যাত্ৰা অব্যাহত ৰখা ৰহস্য সম্ৰাট গৰাকীৰ আজি ৭৫ সংখ্যক ওপজা দিন । সেয়েহে কলিয়াবৰত শৈশৱ পাৰ কৰা ৰহস্য সম্ৰাট গৰাকীৰ ওপজা দিন উপলক্ষে কলিয়াবৰৰ চুলুঙত চাইনিং গ্ৰীণ আছিয়ানা ৱেলফেয়াৰ ফাউণ্ডেচনে ওপজা দিনটোতে আয়োজন কৰিলে বৰ্ণিল অনুষ্ঠানৰ ।
ওপজা দিন উপলক্ষে ৰহস্য সাহিত্যিক গৰাকীয়ে জীৱনৰ বহু কেইটা বসন্ত অতিবাহিত কৰা মোনাবাৰী চাহ বাগিছা, প্ৰাক্তন ছাত্ৰ হিচাপে গৌৰৱ বোধ কৰা শিলঘাটস্থিত কলিয়াবৰ উচ্চতৰ মাধ্যমিক বিদ্যালয় প্ৰমুখ্য বিভিন্ন দল-সংগঠন,অনুষ্ঠান,ব্যক্তিয়ে শুভকামনা জ্ঞাপন কৰে ৰহস্য সম্ৰাটক। পুৱা মাংগলিক পূজা-অৰ্চনাৰে আৰম্ভ হয় ৰহস্য সাহিত্যিক গৰাকীৰ ওপজা দিনৰ কাৰ্যসূচী।
ইয়াৰ পিছতে গুণমুগ্ধসকলৰ উপস্থিতিত গছ পুলি ৰোপন কৰাৰ লগতে পাৰ চৰাই আৰু বেলুন উৰুৱাই জন্মদিন উদযাপন ৰঞ্জু হাজৰিকাৰ। কলিয়াবৰৰ চুলুঙৰ গ্ৰীণ আছিয়ানা পেলেচত আয়োজিত ওপজা দিনত জনপ্ৰিয় উপন্যাস জুলুৰ বেটুপাত অংকিত কেক কাটি বিভিন্নজনৰ শুভেচ্ছা গ্ৰহণ কৰে জনপ্ৰিয় সাহিত্যিক গৰাকীয়ে।
অসমীয়া ৰহস্য সাহিত্যত এক বিৰামহীন যাত্ৰাৰে বহুৰূপীৰ পৰা বিচ্ছুৰীত প্ৰেমৰ বৰ্ণালীলৈকে ৭৫০ খনতকৈয়ো অধিক অসমীয়া গ্ৰন্থৰ ৰচনাৰে কিম্বদন্তীত পৰিণত হোৱা ৰহস্য সাহিত্যিকগৰাকীৰ জন্ম দিৱস উপলক্ষে সাহিত্যিকগৰাকীৰ দ্বাৰা ৰচিত গ্ৰন্থ সমূহৰ লগতে বিগত ৫০ বছৰ ধৰি সাহিত্যিকগৰাকীয়ে ব্যৱহাৰ কৰা কলম সমূহৰ এক প্ৰদৰ্শনীৰো ব্যৱস্থা কৰা হয়।
